CELEX: C2007/095/42
Language: el
Date: 2007-04-28 00:00:00
Title: Υπόθεση C-92/07: Προσφυγή της 16ης Φεβρουαρίου 2007 — Επιτροπή των Ευρωπαϊκών Κοινοτήτων κατά Βασιλείου των Κάτω Χωρών

28.4.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 95/23
            
         Προσφυγή της 16ης Φεβρουαρίου 2007 — Επιτροπή των Ευρωπαϊκών Κοινοτήτων κατά Βασιλείου των Κάτω Χωρών
   (Υπόθεση C-92/07)
   (2007/C 95/42)
   Γλώσσα διαδικασίας: η ολλανδική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: P. J. Kuijper και S. Boelart)
   
      Καθού: Βασίλειο των Κάτω Χωρών
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο των Κάτω Χωρών, θεσπίζοντας και διατηρώντας σε ισχύ νομοθεσία δυνάμει της οποίας, για τη χορήγηση άδειας παραμονής, επιβάλλονται υψηλότερα τέλη από αυτά που ισχύουν για τη χορήγηση τέτοιου εγγράφου στους υπηκόους των κρατών μελών και της Νορβηγίας, της Ισλανδίας, του Λίχτενσταιν και της Ελβετίας και εφαρμόζοντας τη νομοθεσία αυτή στους τούρκους υπηκόους που έχουν δικαίωμα παραμονής στις Κάτω Χώρες βάσει της συμφωνίας συνδέσεως, του πρόσθετου πρωτοκόλλου ή της αποφάσεως 1/80, παρέβη τις υποχρεώσεις που υπέχει από το άρθρο 9 της συμφωνίας συνδέσεως (1), το άρθρο 41 του πρόσθετου πρωτοκόλλου (2) και το άρθρο 10, παράγραφοι 1 και 13, της αποφάσεως 1/80 (3),
            
         
               —
            
            
               να καταδικάσει Βασίλειο των Κάτω Χωρών στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή προβάλλει ότι η εκ μέρους των Κάτω Χωρών επιβολή τελών, από το 1994, για τη χορήγηση άδειας παραμονής σε τούρκους υπηκόους αντιβαίνει στη ρήτρα standstill και στις διατάξεις περί απαγορεύσεως των διακρίσεων της συμφωνίας συνδέσεως, του πρόσθετου πρωτοκόλλου και της αποφάσεως 1/80.
   Η ρήτρα standstill του πρόσθετου πρωτοκόλλου και της αποφάσεως 1/80 δεν επιτρέπει στα κράτη μέλη να θεσπίζουν νέες διατάξεις, οι οποίες έχουν ως σκοπό ή συνέπεια να υπόκειται σε αυστηρότερες προϋποθέσεις η άσκηση των δικαιωμάτων που απονέμουν στους τούρκους υπηκόους η συμφωνίας συνδέσεως, το πρόσθετο πρωτόκολλο και η απόφαση 1/80, περιλαμβανομένου του δικαιώματος παραμονής. Τα επίμαχα τέλη παραβιάζουν την εν λόγω ρήτρα standstill, διότι επιβλήθηκαν αφού τέθηκαν σε ισχύ οι συγκεκριμένες διατάξεις και εμποδίζουν ή καθιστούν λιγότερο ελκυστική την άσκηση των δικαιωμάτων που απονέμουν στους τούρκους υπηκόους η συμφωνία συνδέσεως, το πρόσθετο πρωτόκολλο και η απόφαση 1/80.
   Περαιτέρω, η Επιτροπή προβάλλει ότι, βάσει της επιβαλλόμενης από τη συμφωνία συνδέσεως, το πρόσθετο πρωτόκολλο και την απόφαση 1/80 απαγορεύσεως των διακρίσεων, εφόσον οι Κάτω Χώρες επιβάλλουν τέλη για τη χορήγηση άδειας παραμονής σε τούρκους υπηκόους, τα τέλη αυτά δεν επιτρέπεται να είναι υψηλότερα από αυτά που επιβάλλονται για την χορήγηση αντίστοιχου εγγράφου στους υπηκόους των κρατών μελών ή στους υπηκόους της Νορβηγίας, της Ισλανδίας, του Λίχτενσταιν ή της Ελβετίας.
   
      (1)  Συμφωνία για τη δημιουργία σχέσης σύνδεσης μεταξύ της Ευρωπαϊκής Οικονομικής Κοινότητας και της Τουρκίας, η οποία εγκρίθηκε και επικυρώθηκε με την απόφαση 64/732/ΕΟΚ του Συμβουλίου της 23ης Δεκεμβρίου 1963 (ΕΕ ειδ. έκδ. 11/001, σ. 48).
   
      (2)  Πρόσθετο πρωτόκολλο, που συνήφθη με τον κανονισμό (ΕΟΚ) 2760/72 του Συμβουλίου της 19ης Δεκεμβρίου 1972 (ΕΕ ειδ. έκδ. 11/002, σ. 149).
   
      (3)  Απόφαση 1/80 του Συμβουλίου συνδέσεως της 19ης Σεπτεμβρίου 1980, σχετικά με την ανάπτυξη της συνδέσεως μεταξύ της Ευρωπαϊκής Κοινότητας και της Τουρκίας.